
Livius, a történetíró mint narrátor

Dolgozatom kiindulópontja, forrása Titus Livius Ab urbe condita címmel ellátott nagy történeti munkájának II. könyve. A vizsgált könyv a korpusz teljes egészében fennmaradt egységei közé tartozik, az általa feldolgozott időszak Kr. e. 509 és 468 között, a köztársaság első negyven évének történéseit tartalmazza. Az első könyv mitikus idejéből – a városalapítástól (Kr. e. 753.) a királyok elűzéséig (Kr. e. 510. körül) – a II. könyv jól szerkesztett átmenetet biztosít a történeti korba, a királyi hatalomra törőkkel és támogatóikkal való küzdelmet, a köztársaság intézményi és erkölcsi alapjainak lefektetését bemutatva. A vizsgálatot elindító tényezők a szövegközeli olvasat kapcsán detektálható „történetírói kiszólások” voltak. Ezek E/1-ben fogalmazott, az elbeszélt történet fősodrába nem illeszkedő kijelentések, méltatások a forrásokra és a fennmaradt történeti variánsokra vonatkozóan.
Feltevésem szerint ezen történetírói megnyilatkozások az elbeszélés működésének fontos elemei, funkciójuk meghatározásához a narratológia modern eszköztárához nyúlva juthatunk közelebb.
A liviusi történetírás narratológiai elemzése révén igyekszem tehát választ találni a következő kérdésekre: Mit kezdjünk a „kiszólásokkal”, milyen szerepük van a szöveg koherenciájában, hogyan illeszkednek ezek a történetírás hagyományába?



